དེ་རྗེས་དྲུང་ཆེ་ནས་རྒྱ་གར་དབུས་བོད་སློབ་འཛིན་ཚོགས་ཀྱི་ཁྱབ་ཁོངས་སློབ་གྲྭ་ཁག་རྩིས་ལེན་གནང་དགོས་པའི་དམིགས་ཡུལ་དང་།མ་འོངས་སློབ་གྲྭ་དེ་དག་གི་ཤེས་ཡོན་དང་།འཛིན་སྐྱོང་སོགས་གང་སྤྱིར་སྔར་ལྷག་ཡར་རྒྱས་གཏོང་རྒྱུར་དབུས་ས་གཉིས་ཀར་ལས་འགན་ཇི་ཡོད་སོགས་གསུང་བཤད་གནང་།དེ་རྗེས་སློབ་གྲྭའི་འཛིན་ཁང་དང་།ལས་ཤགཉེ་ལམ་དྲག་ཆར་རླུང་འཚུབ་ཀྱིས་གནོད་འཚེ་ཕོགས་པའི་སློབ་གྲྭའི་རྭ་བ་སོགས་ལ་གཟིགས་ཞིབ་གནང་།དེ་རྗེས་མན་ཧེན་དྲ་སྒར་དང་ལོ་སྦར་སིང་གཞིས་གྲོང་གི་གཞིས་རིམ་འོག་མའི་སློབ་གྲྭ་དང་།སྔོན་འགྲོ་འཛིན་གྲྭ་བཅས་ལ་གཟིགས་སྐོར་གནང་།ཉིན་རྒྱབ་སློབ་གྲྭའི་དགེ་ལས་དང་།ཕ་མའི་འཐུས་ཚབ་བཅས་ལྷན་འཛོམས་ཐོག་དཔལ་ལྡན་ཤེས་རིག་བཀའ་བློན་མཆོག་ནས་གཙོ་བོ་དགེ་རྒན་ཁྱད་ལས་ཡར་རྒྱས་དང་འབྲེལ་བའི་གསུང་བཤད་གནང་དོན།འཛིན་གྲྭའི་ནང་སློབ་ཁྲིད་གནད་སྨིན་ཡོང་བར་དགེ་རྒན་རང་ཉིད་ནས་སློབ་ཚན་གྱི་བརྗོད་གཞི་རྣམས་སྔོན་ཚུད་ནས་གྲ་སྒྲིག་གནང་དགོས་པ་དང་།གཞན་ཡང་དགེ་རྒན་གྱི་གཤིས་སྤྱོད་སོགས་གང་སྤྱིར་མིག་དཔེ་འོས་པ་ཞིག་གནང་གལ་དང་།དགེ་རྒན་ནང་ཁུལ་ཕན་ཚུན་ཤེས་ཡོན་དང་འབྲེལ་བའི་གནད་དོན་ཐོག་གོ་བསྡུར་སྦྱང་བཤད་ཀྱི་སྒོ་ནས་ཤེས་བྱ་གོང་འཕེལ་གཏོང་ཐབས་གནང་ན་དགེ་མཚན་ཡོད་པ་སོགས་ལམ་སྟོན་གསུང་བཤད་ཞིབ་ཕྲ་གནང་།དེ་རྗེས་ས་གནས་ཀྱི་དགོན་སྡེ་ཁག་ལ་གནས་གཟིགས་དང་།སུད་སི་མངའ་རིས་སྤྱི་མཐུན་ཚོགས་པས་རོགས་སྐྱོར་འོག་འཛིན་སྐྱོང་གནང་བཞིན་པའི་ཀེ་ལཤ་སློབ་ཕྲུག་ཉལ་ཁང་ལ་གཟིགས་སྐོར་གནང་།ཚེས་༢ཉིན་ས་གནས་མི་མང་འདུ་འཛོམས་ཀྱིས་ཐོག་མར་ས་གནས་འགོ་འཛིན་ནས་ཕེབས་བསུ་དང་གཞིས་ཆགས་ཀྱི་ལས་བསྡོམས་སྙིང་བསྡུས་སྙན་སྒྲོན་ཞུས།